DOCUMENT Ministrul Vela a anunțat Ordonanța Militară 9, care elimină interdicția exportului de grâu. Ordonanța militară, adoptată în ciuda hotărârii Parlamentului

Ministrul Afacerilor Interne, Marcel Vela, a anunțat joi într-o declarație de presă că a adoptat Ordonanța Militară 9. Principala noutate este eliminarea interdicției de export pentru grâu și produse derivate. Vela a spus că eliminarea interdicției a venit după ce guvernul a asigurat necesarul de grâu pentru Rezerva de stat.

Reamintim că interdicția a fost criticată atât de Comisia Europeană, cât și de unele state membre. Spre exemplu, ministrul grec al Dezvoltării Agricole şi-a exprimat îngrijorarea cu privire la decizia României într-o scrisaore adresată comisarilor europeni.

De remarcat că guvernul a adoptat o nouă ordonanță militară exact în ziua în care Parlamentul a votat o hotărâre prin care cere executivului să nu mai apeleze la acest instrument. Citește aici mai multe despre disputa Parlament – Guvern.

Declarațiile lui Marcel Vela:

Intrăm de mâine într-o perioadă foarte importantă pentru evoluția viitoare a luptei împotriva coronavirusului

Fac apel la români să respecte prevederile Ordonanțelor Militare și recomandărilor de la Biserica Ortodoxă

Sunt conștient că e greu, că sărbătoarea de Paște e importantă, dar sunt încrezător că vom trece peste această perioadă dificilă

Starea de urgență a fost prelungită. Avem un dușman comun: noul tip de coronavirus. Structurile MAI nu se relaxează în această perioadă

Azi am semnat ordonanța militară 9. Am prelungit suspendarea zborurilor cu Marea Britanie, Irlanda de Nord, SUA, Belgia, Olanda, Turcia, Iran, Italia, Franța și Germania

Am adoptat o excepție pentru persnalul navigator în ce privește carantinarea dacă nu au simptome

Lucrătorii transfrontalieri de la frontiera cu Bulgaria, pe o rază de 30 km, sunt exceptați de la izolare dacă nu au simptome

Piețele agroalimentare rămân deschise în această perioadă cu condiția respectării tuturor Ordonanțelor Militare. Fac un apel la managerii și organizatorii piețelor să fie foarte atenți și să evite aglomerația

Interzicerea exportului de grâu și produse derivate din OM 8. Articolele care interzic exportul își încetează aplicabilitatea, pentru că din discuțiile cu comercianții s-a clarificat achiziția necesară pentru completarea Rezervei de Stat

Avem disponibile încă 13.254 de locuri în carantină. Pentru cine credea că nu mai sunt spații pentru carantina instituționalizată, precizez că ordinul respectiv se referă la definiția izolării, care are mai multe etape.

Pe primul loc trebuie să fie sănătatea și grija față de cei dragi.

Sursa foto: Inquam Photos / Octav Ganea